
En foreløpig kommentar til forslaget om ny tjenestepensjon og AFP i offentlig sektor. 
Media er bl.a. opptatt av å formidle at de som jobber lenge og med høy lønn vil vinne på forslaget. Her er et eksempel på at det blir neppe noen som vinner. Ettersom G skal indekseres med lønnsvekst kan vi som kjent godt forutsi realistisk framtidig pensjon med dagens G og nye regler. 
Eksemplet Thomas, sluttlønn 7,1 G = 665.000 kr. 
Thomas er født i 1993. Han begynner i offentlig sektor etter lengre utdannelse som 27 åring i 2020. All opptjening er i de nye ordningene uten noen overgangsordninger. Hans sluttlønn er 665.000 kr (7,1 G). Hans gjennomsnittlige lønn av alle arbeidsårene utgjør ca. 600.000 kr. Han jobber helt til aldersgrensen 70 år i 2063, og tar ut pensjonene først ved 70 år.
-Inntektspensjon fra ny folketrygd
Med dagens tall kan vi beregne hva han har rett på i inntektspensjon, om vi forutsetter at hans gjennomsnittlige lønn tilsvarer 90 % av sluttlønn. (VI må ta høye for at ingen begynner med topplønn og beholder det nivået hele yrkeslivet). Det betyr at han opparbeider 18,1 % årlig i pensjonsbeholdning av ca. 600.000 kr. Han oppnår 43 års opptjening i den nye folketrygden. Ved 70 år er prognosen for delingstallet 16,82. Pensjonsbeholdning blir: 
(600.000 x 0,181 x 43) = 4.669.800 kr. Inntektspensjonen blir slik: (4.669.800 : 16,82) = 277.634 kr pr år. 
-Tjenestepensjon fra ny offentlig ordning
Om vi sier at Thomas begynner i offentlig sektor i 2020 og jobber sammenhengende i full stilling til 70 år i 2063 oppnår han 43 år også i tjenestepensjonsordningen (SPK, KLP osv). Her er opptjeningen foreslått til 5,7 % som årlig innskudd. Ved 70 år blir pensjonsbeholdningen: (600.000 x 0,057 x 43) = 1.470.600 kr. Tjenestepensjonen skal deles på samme delingstall som i folketrygden og blir beregnet slik: 1.470.600 : 16,82) = 87.432 kr pr år.
-Ny AFP fra offentlig sektor
Ny AFP skal beregnes som 4,21 % av all (folketrygd)opptjening inntil 7,1 G, til og med det 61. året. Det betyr at Thomas oppnår 35 år i ny AFP pr 62 år. Den beregnes slik: 600.000 x 0,0421 x 35 = 884.100 kr. AFP-beholdningen skal deles på samme delingstall som i folketrygden og blir beregnet slik ved uttak først fra 70 år: (884.100 : 16,82) = 52.562 kr pr år .
Ny samlet pensjon for Thomas ved uttak og pensjonering 70 år.
Det er her forutsatt at alle pensjonene tas ut først fra 70 år, etter 43 års arbeid. Da blir summen av de tre pensjonene 417.628 kr pr år som utgjør 34.802 kr pr måned brutto før skatt. Hans pensjoner tilsvarer 63 % av sluttlønn. I forhold til gjennomsnittlig lønn tilsvarer det ca. 70 % av lønn.
Har Thomas tapt eller vunnet på nye regler?
Dersom Thomas var født i 1953 (eller 1958) ville han hatt rett på 66 % som utgjør 438.900 kr. Dette ville han hatt rett på alt fra 65 år om han hadde 30opptjeningsår i offentlig sektor ved 62 år. Han ville fått det samme enten han jobbet til 65 eller 67 år. Om han hadde jobbet til 70 år og ventet med uttak av folketrygden til 70 år, ville summen av folketrygden og tjenestepensjonen ha utgjort min. 465.300 kr pr år som tilsvarer 70 % av sluttlønn og 78 % av gjennomsnittlig lønn.  

